פרסום עקבי מדי חצי שנה, חלוקה לתאריכים ולשעות, פירוט נושא הפגישה, חלוקה בין משתתפים חיצוניים לפנימיים, ציון שמות והגדרות תפקיד - והכל בקובץ נוח לחיפוש; היומן של מבקר המדינה הקודם יוסף שפירא הוא הכי שקוף שראינו בישראל
במסגרת מאמצינו להגברת השקיפות השלטונית אנחנו מבקשים מכל נבחרי הציבור לפרסם יומן. לפעמים בקשתנו נענית, אך לא תמיד – ובדרך כלל  לא בשלמותה. למשל, לעיתים היומן סרוק ולא ניתן לבצע בו חיפוש לפי שמות (אם פירוט כזה כלל קיים). במקרים אחרים אי אפשר לדעת פרטים בסיסיים כמו משך הפגישה או נושאה, ומי האנשים שהשתתפו בה. על רקע זה בולט לטובה היומן של יוסף שפירא, מבקר המדינה לשעבר. המסמך משמש דוגמה ליומן שקוף באמת, והפעם אנחנו מפרגנים לו על כך. היומן של שפירא מפורט ומאורגן ומאפשר לדעת רבות על הדברים שהעסיקו את המבקר לשעבר, למשל שנהג להיפגש עם ח"כים רבים מסיעות שונות. הוא נפגש עם ח"כ תמר זנדברג (מרצ) בנושא דו"ח התחבורה הציבורית, עם בצלאל סמוטריץ (איחוד מפלגות הימין) בנושא מכרז מאבטחים, עם איל בן ראובן (המחנה הציוני) בנושא זיהום נחלים, עם אורלי לוי (סיעת יחיד) בנושא הדיור הציבורי, עם בני בגין (הליכוד) בנושא רעידות אדמה, עם אחמד טיבי (הרשימה המשותפת) בנושא נשק במגזר הערבי ועם דוד ביטן (!) (הליכוד) הוא נפגש בנושא טיוטת דו"ח על פארק בראשון לציון. שפירא לא קיים רק שיחות עבודה שוטפות עם הח"כים: ביומן מופיעים גם שימועים שנערכו לעמיר פרץ ולאראל מרגלית לאחר שעברו על חוק מימון מפלגות. מבקר המדינה נהג להיפגש גם עם שרים, וניתן לראות כי נפגש עם השר אלקין לפני פרסום הדו"ח על ירושלים, עם חיים כץ לפני דו"ח הביקורת על התעשייה האווירית, עם ליצמן במסגרת הכנת דו"ח על העישון ועוד. מה שחשוב ומעניין מבחינתנו הוא שדרך היומן השקוף של שפירא אפשר ללמוד לא רק על סדר היום שלו, אלא גם על סדר היום של שלל גורמי ממשל וחברי כנסת. כל הכבוד למבקר לשעבר, כן ירבו!   